Situasie by Overvaal nog ‘gespanne’Ouers en leerders het reeds Woensdagmiddag begin om buite die skool op te ruim en skoon te maak. Foto: Verskaf. Private veiligheidswagte en talle polisiebeamptes het Donderdag ŉ wakende oog oor die “gespanne situasie” voor Hoërskool Overvaal in Vereeniging gehou waar ŉ betoging Woensdag gewelddadig geraak het. Kol. Lungelo Dlamini, provinsiale woordvoerder van die polisie, het die situasie buite die skool as “gespanne” beskryf. Die eerste skooldag is gister gekenmerk deur skermutselings tussen betogers en die polisie waartydens skokgranate en rubberkoeëls afgevuur is. Volgens Ian Cameron, hoof van gemeenskapsveiligheid by AfriForum, drom daar tans sowat 20 tot 30 ANC-lede, met slegs ŉ paar EFF-lede, by die skool se hoofhek saam. “Afgesien van die ‘Kill the boer, kill the farmer’ wat hulle sing, is die situasie baie rustig. Daar is private veiligheidswagte by die hekke en ŉ reuse-polisieteenwoordigheid,” het Cameron gesê. ŉ Goeie gesindheid heers onder die leerders en die nuwe gr. 8-leerders het die oggend aan ŉ godsdiensbyeenkoms deelgeneem. Volgens Dlamini is daar klein groepies mense wat buite die skool saamdrom, maar tot dusver was daar nog geen geweld nie. Daar is gister altesaam 11 mense in hegtenis geneem. “Tien is vir openbare geweld vasgetrek en een vir die onwettige besit van ŉ vuurwapen.” Maroela Media het gister berig twee mense is deur rubberkoeëls getref toe hulle die polisie se opdrag om uiteen te gaan verontagsaam het. Betogers het gister motorbande gebrand, gesing en rommel en glasbottels buite die skool rondgegooi. Volgens Cameron het ouers van leerders reeds Woensdagmiddag begin om buite die skool op te ruim en skoon te maak. Foto’s hiervan word op sosiale media versprei. Ouers en leerders het reeds Woensdagmiddag begin om buite die skool op te ruim en skoon te maak. Foto: Verskaf. Intussen het die burgerregte-organisasie AfriForum laat hoor hulle oorweeg dit om ’n klag van haatspraak teen die EFF aanhangig te maak nadat EFF-betogers na bewering gister tydens die betoging voor Hoërskool Overvaal die frases “White man, you must die”, “Shoot to kill the Boere” en verskeie ander rassistiese en aanhitsende uitsprake gedreunsing het. “AfriForum se regspan sal vandag ’n prokureursbrief aan die leierskap van die EFF beteken, waarin die party gevra word om hul standpunt oor hierdie voorval te verklaar,” het Ernst Roets, adjunk- uitvoerende hoof van AfriForum, in ŉ verklaring gesê. “Indien hierdie optrede nie EFF-beleid is nie, verwag ons dat die party se leierskap hulle onvoorwaardelik daarvan distansieer en tugstappe instel. Indien die party egter nie bereid is om dit te doen nie, sal ŉ klag van haatspraak ingevolge die gelykheidswet teen die party aanhangig gemaak word.”